和王勝之雪霽借馬入省
作者：王安石
朝代：宋

paragraphs: 泥水填馬不受轍，瓦雪得火猶藏溝。
宿霧紛紛度城闕，朔氣凜凜吹衣裘。
窮閻閉門無一客，剝啄驚我有前騶。
强隨傳呼出屋去，鼻息凍合髭繆繆。
投韁馬鬣任欹側，欲出操箠手還抽。
行思江南悲故事，溪谷冬暖花常流。
前年臘歸三見白，霽色嶺上班班留。
杖藜此時將邑子，登眺置酒身優游。
豈如都城今日事，秖恐一蹶爲親憂。
因知田里駕款段，昔人豈即非良謀。
君家洛陽名實大，談笑枯槁回春柔。
平生意氣故應在，白髮未敢相尋求。
從容退食想佳節，豈無歌聲相獻酬。
奈何亦作苦寒調，嘆息朝夕無驊騮。
超然遂有江湖意，滿紙爲我書窮愁。
相如正應居客右，子路且莫乘桴浮。